Soome kirikus jätkub abieluteemaline diskussioon
Soome luterliku kiriku suurimaks diskussiooniteemaks on viimasel ajal osutunud abielu temaatika, millele on kirikus väga erinevaid lähenemisi.
Kirikliku lehe Kotimaa toimetaja Meri Toivanen küsis piiskoppidelt nende seisukohti abieluküsimuses (https://www.kotimaa24.fi/artikkeli/kotimaa-kysyi-kaikkien-piispojen-kantaa-avioliittoon-vastaukset-paljastavat-isot-nakemyserot/) ja kuna naaberkirikus toimuv pakub ilmselt huvi ka Eesti lugejale, siis toome ära nende arvamused. EELK seisukoht antud küsimuses on määratletud kirikukogu otsusega 2009. aastast, milles tõdetakse, et „samasooliste isikute kooselu õnnistamine või koguni laulatamine ei ole kooskõlas Pühakirja ja kristliku usuga“. Soomes seevastu pakutakse piiskoppidele valida erinevate mudelite vahel
Mudel 1: Kirik leiab, et abielu on mehe ja naise vaheline liit ja laulatab vastavalt sellele. Samast soost inimestele ei ole nende suhtega seotud kiriklikke talitusi. Seda seisukohta pooldavaid piiskoppe polnud.
Mudel 2: Kirik leiab, et abielu on mehe ja naise vaheline liit ja laulatab vastavalt sellele. Selle kõrval on talitus samast soost inimeste vaimulike vajaduste jaoks. Selle poolt on piiskopid Häkkinen (Mikkeli piiskop), Keskitalo (Oulu), Peura (Lapua).
Mudel 3: Kirik leiab, et abielu on mehe ja naise vaheline liit ja laulatab vastavalt sellele. Samast soost paaridele antakse võimalus kiriklikuks laulatuseks, lubades pastoritel laulatada abielu. Selle poolt on peapiiskop Luoma ja piiskop Repo (Tampere).
Mudel 4: Kirikul on erinevaid paralleelseid abielukäsitlusi, traditsiooniline ja sooliselt neutraalne. Kirik laulatab nii eri soost inimesi kui samast soost inimesi. Sellel seisukohal on piiskopid Kalliala (Turu), Laajasalo (Helsingi).
Mudel 5: Kirik on muutunud abielukäsitluses sooliselt neutraalseks ja laulatab vastavalt sellele. Traditsioonilisel seisukohal olevatele vaimulikele jääb õigus laulatada vaid eri soost inimesi. Sellel seisukohal on piiskopid Hintikka (Espoo), Åstrand (Porvoo).
Mudel 6: Kirik on muutunud abielukäsitluses sooliselt neutraalseks ja laulatab vastavalt sellele. Traditsioonilisel seisukohal olevad vaimulikud ei saa erineda kiriku abieluteemalisest praktikast ja neid ei ordineerita. Seda seisukohta pooldavaid piiskoppe polnud. Kuopio piiskop Jari Jolkkonenei avaldanud ühegi mudeli kohta oma seisukohta.
Küsitluse tulemusi vaadates võib oletada, et Soome kirik on oma abielukäsitlustes muutuste teel ja meil naabritena on hea olla sellistest arengutest teadlikud.
Kaido soom,
teoloogiline konsultant